钦定古今图书集成/明伦汇编/皇极典/第002卷 > 易经 > 《蹇卦》
## 钦定古今图书集成/明伦汇编/皇极典/第002卷 > 易经 > 《蹇卦》

六二：“王臣蹇蹇”，匪躬之故。

〈程传〉二以中正之德，与五相应，是中正之人，为中正之君所信任，故谓之“王臣。”虽上下同德，而五方在大蹇之中，致力于蹇难之时，其艰蹇至甚，故为“蹇于蹇”也。二虽中正，以阴柔之才，岂易胜其任，所以蹇于蹇也。志在济君，于蹇难之中，其蹇蹇者，非为身之故也。虽使不胜，志义可嘉，故称其忠荩，不为已也。

又

九五：大蹇，朋来。

〈程传〉五居君位而在蹇难之中，是天下之大蹇也。二在下，以中正相应，是其朋助之来也。自古圣王济天下之蹇，未有不由贤圣之臣为之助者，汤武得伊、吕是也。中常之君，得刚明之臣，而能济大难者，则有矣。刘禅之孔明，唐肃宗之郭子仪，德宗之李晟是也。〈大全〉或问“大蹇朋来”之义。朱子曰：“处九五尊位，而居《蹇》之中，所以为大蹇，所谓遗大投艰于朕躬。人君当此之时，须屈群策，用群力，乃可济也。”